Talpa europaea

O **top**, **taupa** u **tabonero común** ( (LINNAEUS, 1758)) ye un mamifero insectivoro clasificau en a orden d'os soricomorfos y a familia d'os talpidos.

A especie se conoix mas que mas por vivir debaixo de tierra, en matriqueras profundas y intrincadas que construyen ellos mesmos y que se dicen topineras, y por tener una fisionomía adaptada a una forma de vida tan peculiar.

## Descripción
O top ye un mamifero soricomorfo d'entre 12 y 20 centimetros de largaria, con una coda peluda de 3&nbsp;cm mas. O pelo ye negro, preto, fino, que chunto con un pellizo flexible le sirve pa arrocegar-se por adintro d'as topineras y a la vegada poder retacular sin fer-se estorbo.

Tiene as zarpas debanteras adaptadas pa esgarrapar y tunelar a tierra. As mans son enormes, sin pelo, con cinco didos robustos chunius con a piel, entre os cuals denguno ye oposable, y as unglas son recias y creixen contino. As patas debanteras que as aguantan son muit curtas, firmes, y s'articulan cuasi de tot debaixo d'a piel; os codos son chiraus de forma que as zarpas siempre tienen a palma mirando ta dezaga, y os huembros son muit fuertes, con homoplatos firmes y devantaus a on que se refirma os musclos.

A capeza ye gran, sin orellas vistables (pos no tiene pabillón auditivo externo) y uellos amagaus entre o pelo. Ye cuasi ciego, anque tiene un tacto y un olfacto finismos que le sirven pa arribar dica a on que son as presas.

### Hermafroditismo
Os tops, de conchunta con atras especies d'o chenero *[[Talpa]]*, son os solos mamiferos en os que s'haiga descrito un hermafroditismo. Anque existen os masclos y son fértils, as fembras tienen tamién un teixiu testicular en l'aparato reproductor que no les sirve pa auto-fecundar-se pero sí produz grans cantidaz de testosterona en cualques fases d'o ciclo anyal.

As fembras tienen una forma especial de gonadas que se diz ovotestis, y que no son ovarios ni testiclos propiament ditos. A parte femenina ye perfectament funcional, y en o periodo reproductor de l'anyada s'emplena d'ovocitos y libera hormonas femeninas como cualsiquier ovario de mamifero. Manimenos, sacando ixa temporada, a resta de l'anyada predomina o comportamiento masculino en as gonadas y o teixiu proto-testicular se desenvolica y libera testosterona en cantidaz parellanas a las d'un masclo. Os tubulos seminiferos son disfuncionals en as fembras, y as celulas de Sertoli tienen forma embrionaria, por o que no pueden fer espermatochenesi.

## Habitat

O top amenista suels profundos pa fer as topineras. Habita dende o livel d'a costa dica 2.000 mslm en o Pireneu. Se miran d'evitar os suels acidos, a on que no se troba ni tansas  lombrices que son a suya presa principal.

No les fan goi os fenals ni os vivers, por a tierra grasa, a on que l'augua embadina os túnels, ni os suels secos, arenosos, cascallos u de mal excavar pa que s'aguanten as matriqueras. Son abundants en altarias meyas, entre os 1.000 y 1.500 metros sobre o livel d'a mar, en o suelo de praus y uebras de tierra medianament suelta y sazonosa, en os que i sían abundants as presas.

### Distribución
O top habita dende o sud d'Anglaterra dica os ríos Oby y Irtysh, en Siberia, y dende o sud de Suecia dica o norte d'Italia en Europa occidental.

En a Peninsula Iberica se'n puede trobar en terrens que le sían favorables por tot en Catalunya, en Aragón y en Navarra y País Basco, pero en a baixant occidental d'o Sistema Iberico se fa poquet a poquet mas escaso, con presencia documentada en as provincias de Soria y Burgos lo mas ta ponient. En a Meseta norte y en as cordeleras que se troba mas ta occident o suyo puesto l'ocupa o suyo parient *[[Talpa occidentalis]]*.

## Imáchens

Imachen:European mole animal.jpg
Imachen:Escalopin, Escolapin.jpg
Imachen:Kret mole.jpg
Imachen:Talpa europaea hg.jpg


## Notas


## Referencias

## Se veiga tamién
*Top.
*Topinera.
*Topinal.
*Talpidae.
*Soricidae.

## Vinclos externos